অভিধাব্যবস্থা
তথ্য বিজ্ঞান, পরিগণক বিজ্ঞান (কম্পিউটার বিজ্ঞান) ও কৃত্রিম বুদ্ধিমত্তার আলোচনায় অভিধাব্যবস্থা (ইংরেজি: Ontology) বলতে জ্ঞানের কোনও নির্দিষ্ট শাখার চর্চাকারীদের পারস্পরিক সমঝোতার ভিত্তিতে গড়ে ওঠা জ্ঞানকে উপস্থাপন করার বিশেষ উদ্দেশ্যে নির্মিত এমন একটি ব্যবস্থাকে বোঝায়, যাতে ঐ জ্ঞানের শাখাটির বহুসংখ্যক মৌলিক পারিভাষিক ধারণা, ধারণাগুলির বিভিন্ন ধর্ম, এগুলির বিভিন্ন শ্রেণী, এগুলির মধ্যকার সম্পর্কগুলির নাম, অর্থ এবং এগুলির যৌক্তিকভাবে সুসমঞ্জস প্রয়োগের উপরে বাধানিষেধগুলি রৌপ বিধিসম্মত উপায়ে দ্ব্যর্থহীনভাবে সুসংজ্ঞায়িত করা থাকে। এভাবে সুসংজ্ঞায়িত বা সুনির্দিষ্টকৃত ধারণা, শ্রেণী, ধর্ম, সম্পর্ক, ইত্যাদি হল একেকটি অভিধা, এবং অভিধাগুলি নিয়ে তৈরি হয় একটি অভিধাব্যবস্থা। সংক্ষেপে বলতে গেলে একটি অভিধাব্যবস্থা হল বাস্তব বিশ্বের কোনও একটি নির্বাচিত অংশের প্রতিনিধিত্বকারী একটি ধারণাব্যবস্থার একটি সুনির্দিষ্টকৃত অনুপুঙ্খ বর্ণনা। একটি অভিধাব্যবস্থাকে বিশেষ এক ধরনের রৌপ ভাষা দিয়ে নির্মাণ করা হয়, যাকে অভিধাব্যবস্থা ভাষা বলে।